Document ID: 32002D0646

Απόφαση της Επιτροπής
της 31ης Ιουλίου 2002
για την τροποποίηση της απόφασης 1999/283/ΕΚ όσον αφορά τους όρους υγειονομικού ελέγχου και κτηνιατρικών πιστοποιητικών που απαιτούνται για την εισαγωγή νωπών κρεάτων με προέλευση ορισμένες αφρικανικές χώρες και ιδίως όσον αφορά τη Μποτσουάνα και για την τροποποίηση της απόφασης 2000/585/ΕΚ για τον καθορισμό των όρων σχετικά με την υγεία των ζώων και τη δημόσια υγεία, καθώς και της κτηνιατρικής πιστοποίησης για την εισαγωγή κρέατος αγρίων και εκτρεφόμενων θηραμάτων και κουνελιών από τρίτες χώρες
[κοινοποιηθείσα υπό τον αριθμό Ε(2002) 2889]
(Κείμενο που παρουσιάζει ενδιαφέρον για τον ΕΟΧ)
(2002/646/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, πρόβειου, αιγείου και χοιρείου είδους, νωπών κρεάτων ή προϊόντων με βάση το κρέας προέλευσης τρίτων χωρών(1), όπως τροποποιήθηκε τελευταία από τον κανονισμό (ΕΚ) αριθ. 1452/2001(2), και ιδίως το άρθρο 14 παράγραφος 3,
την οδηγία 92/45/ΕΟΚ του Συμβουλίου, της 16ης Ιουνίου 1992, για τα υγειονομικά προβλήματα και τα προβλήματα υγειονομικού ελέγχου σχετικά με τη θανάτωση άγριων θηραμάτων και την εμπορία του κρέατός τους(3), όπως τροποποιήθηκε τελευταία από την οδηγία 97/79/ΕΚ(4), και ιδίως το άρθρο 16 παράγραφος 3,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο I του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(5), όπως τροποποιήθηκε τελευταία από την απόφαση 1999/724/ΕΚ της Επιτροπής(6), και ιδίως το άρθρο 10 παράγραφος 3 και τα άρθρα 15 και 22,
Εκτιμώντας τα ακόλουθα:
(1) Οι όροι σχετικά με την υγεία των ζώων και την κτηνιατρική πιστοποίηση, που απαιτούνται για τις εισαγωγές νωπών κρεάτων από ορισμένες αφρικανικές χώρες, θεσπίζονται με την απόφαση 1999/283/ΕΚ της Επιτροπής(7), όπως τροποποιήθηκε τελευταία από την απόφαση 2002/219/ΕΚ(8).
(2) Οι όροι σχετικά με την υγεία των ζώων και τη δημόσια υγεία, καθώς και την κτηνιατρική πιστοποίηση για τις εισαγωγές κρέατος αγρίων και εκτρεφόμενων θηραμάτων και κουνελιών από τρίτες χώρες θεσπίζονται με την απόφαση 2000/585/ΕΚ της Επιτροπής(9), όπως τροποποιήθηκε τελευταία από την απόφαση 2002/219/ΕΚ.
(3) Στις 7 Φεβρουαρίου 2002, ανακοινώθηκε στη Μποτσουάνα η εμφάνιση του αφθώδους πυρετού στην εγκεκριμένη ζώνη αριθ. 7 και η αρμόδια κτηνιατρική αρχή της Μποτσουάνα ανέστειλε αμέσως τις εξαγωγές νωπού κρέατος χωρίς κόκαλα βοοειδών, αιγοπροβάτων καθώς και εκτρεφομένων και αγρίων οπληφόρων στην Ευρωπαϊκή Κοινότητα, από ολόκληρη τη χώρα.
(4) Η αρμόδια κτηνιατρική αρχή παρέσχε στοιχεία και εγγυήσεις σχετικά με την περιφερειοποίηση των ζωνών αριθ. 10, 11, 12, 13 και 14 στη Μποτσουάνα, οι οποίες είχαν εγκριθεί για την εισαγωγή στην Κοινότητα, νωπού κρέατος βοοειδών, αιγοπροβάτων, καθώς και εκτρεφόμενων και αγρίων οπληφόρων, χωρίς κόκαλα, με την απόφαση 2002/219/ΕΚ.
(5) Σύμφωνα με την οδηγία 72/462/ΕΟΚ μια τρίτη χώρα μπορεί να θεωρείται ως απαλλαγμένη από τον αφθώδη πυρετό επί τουλάχιστον δύο έτη ακόμη και εάν έχει καταγραφεί περιορισμένος αριθμός κρουσμάτων της νόσου σε περιορισμένο τμήμα του εδάφους της, υπό τον όρο ότι τα κρούσματα εξαλείφθηκαν εντός περιόδου μικρότερης των τριών μηνών.
(6) Η Μποτσουάνα διενήργησε κατασταλτικό εμβολιασμό και στη συνέχεια προέβη σε σφαγή των εμβολιασμένων ζώων· δεν έχουν καταγραφεί επιπλέον κρούσματα.
(7) Συνεπώς, υπάρχουν επαρκείς εγγυήσεις για να περιφερειοποιηθεί περαιτέρω η Μποτσουάνα και να επιτραπούν οι εισαγωγές κρεάτων βοοειδών, αιγοπροβάτων, καθώς και εκτρεφόμενων και αγρίων οπληφόρων χωρίς κόκαλα από τις ζώνες 5, 6, 7, 8, 9 και 18.
(8) Οι αποφάσεις 1999/283/EΚ και 2000/585/EΚ πρέπει να τροποποιηθούν αναλόγως.
(9) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το παράρτημα II της απόφασης 1999/283/ΕΚ αντικαθίσταται από το παράρτημα I της παρούσας απόφασης.
2. Στο παράρτημα III της απόφασης 1999/283/ΕΚ η υποσημείωση 5 του υγειονομικού πιστοποιητικού του υποδείγματος A αντικαθίσταται από το ακόλουθο κείμενο: "Στην περίπτωση της Μποτσουάνα μέχρι τις 8 Φεβρουαρίου 2003, παρά τα κρούσματα του αφθώδους πυρετού που διαπιστώθηκαν στην περιοχή της Μποτσουάνα 'που έχει αναγνωριστεί ως απαλλαγμένη από την Ευρωπαϊκή Κοινότητα' το Φεβρουάριο 2002, το εν λόγω τμήμα της χώρας μπορεί να θεωρηθεί ως απαλλαγμένο από τον αφθώδη πυρετό χωρίς εμβολιασμό επί δώδεκα μήνες τουλάχιστον."
Άρθρο 2
1. Το παράρτημα II της απόφασης 2000/585/ΕΚ αντικαθίσταται από το παράρτημα ΙI της παρούσας απόφασης.
2. Στο παράρτημα III της απόφασης 2000/585/ΕΚ η υποσημείωση 8 του υγειονομικού πιστοποιητικού του υποδείγματος A και η υποσημείωση 7 του υγειονομικού πιστοποιητικού του υποδείγματος ΣΤ αντικαθίστανται από το ακόλουθο κείμενο: "Πρέπει να περιλαμβάνεται ο αριθμός έκδοσης που αναφέρεται στη σχετική εν ισχύ απόφαση για το νωπό κρέας των αντίστοιχων ευπαθών οικόσιτων ειδών· επιπλέον, στην περίπτωση της Μποτσουάνα μέχρι τις 8 Φεβρουαρίου 2003, παρά τα κρούσματα του αφθώδους πυρετού που διαπιστώθηκαν στην περιοχή της Μποτσουάνα 'που έχει αναγνωριστεί ως απαλλαγμένη από την Ευρωπαϊκή Κοινότητα' το Φεβρουάριο 2002, το εν λόγω τμήμα της χώρας μπορεί να θεωρηθεί ως απαλλαγμένο από τον αφθώδη πυρετό χωρίς εμβολιασμό επί δώδεκα μήνες τουλάχιστον."
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 31 Ιουλίου 2002.

Labels: 17
5
0
3
18